
            REPUBLIKA HRVATSKA
   BRODSKO-POSAVSKA ŽUPANIJA 
   UPRAVNI ODJEL ZA GRADITELJSTVO,  
   INFRASTRUKTURU I ZAŠTITU OKOLIŠA 
Petra Krešimira IV. br. 1, 35 000 Slavonski Brod
tel: 035/443-126;   fax: 035/404-190
e-mail: komgosp@bpz.hr
KLASA: UP/I 352-02/23-01/01
URBROJ: 2178-03-02/5-23-04
Slavonski Brod,  9. lipanj 2023. godine


Brodsko-posavska županija, OIB: 27400987949, Upravni odjel za graditeljstvo, infrastrukturu i zaštitu okoliša,  temeljem članka 30. stavak 5., vezano uz članak 29. stavak 2. Zakona o zaštiti prirode („Narodne novine“,  br. 80/13, 15/18, 14/19 i 127/19),  povodom zahtjeva nositelja zahvata Lučke uprave Slavonski Brod, OIB: 14562482156, Šetalište braće Radića 19a, Slavonski Brod, podnesenog putem opunomoćenika HIDROING d.o.o., OIB: 08428329477, Tadije Smičiklasa 1, Osijek, za provedbom  postupka Prethodne ocjene prihvatljivosti za ekološku mrežu  zahvata gradnje pristaništa Slavonski Kobaš, Općina Oriovac, Brodsko-posavska županija,  nakon provedenog postupka, donosi

R   J   E   Š   E   NJ   E

1. Za namjeravani  zahvat:  „Gradnja pristaništa Slavonski Kobaš“, na području  Općine Oriovac,  Brodsko-posavska  županija, nositelja  zahvata Lučke uprave Slavonski Brod, Šetalište braće Radića 19a, Slavonski Brod, ne može se isključiti mogućnost značajnih negativnih utjecaja na ciljeve očuvanja i cjelovitost područja ekološke mreže te je obavezna Glavna ocjena prihvatljivosti  za  ekološku  mrežu.
      2.    Ovo Rješenje objavljuje  se  na  internetskim  stranicama Brodsko-posavske županije.


O  b  r  a  z  l  o  ž  e  nj  e

Brodsko-posavska županija, Upravni odjel za graditeljstvo, infrastrukturu i zaštitu okoliša, je zaprimio dana 31. siječnja  2023. god., zahtjev  nositelja zahvata Lučke uprave Slavonski Brod, Šetalište braće Radića 19a, Slavonski Brod, upućenog putem opunomoćenika tvrtke HIDROING d.o.o., Tadije Smičiklasa 1, Osijek, za provedbu postupka Prethodne ocjene prihvatljivosti za ekološku mrežu za zahvat  gradnje pristaništa Slavonski Kobaš na kčbr. 2937 k.o. Slavonski Kobaš,  na području Općine Oriovac. Zahtjev je u skladu s  odredbama članka 30. stavka 2. Zakona o zaštiti prirode,  te su navedeni svi podaci o nositelju zahvata, zahvatu, lokaciji zahvata i ekološkoj mreži. 

Upravni odjel  je  sukladno članku 30. stavak 3. Zakona o zaštiti prirode, dopisom (KLASA:UP/I 352-02/23-01/01, URBROJ:2178-03-02/5-23-02, od 2. veljače 2023. god.), zatražio prethodno mišljenje Ministarstva gospodarstva i održivog razvoja, Zavoda za zaštitu okoliša i prirode. Ministarstvo, Zavod za zaštitu okoliša i prirode je dostavio traženo mišljenje (KLASA: 352-03/23-02/165, URBROJ: 517-12-2-3-2-23-2, od 1. lipnja 2023. god.) o utjecaju  planiranog predmetnog zahvata na ciljeve očuvanja i cjelovitost područja ekološke mreže, te smatraju da je potrebno provesti Glavnu ocjenu zahvata.
 
U provedbi postupka, ovaj Upravni odjel je razmotrio predmetni zahtjev, priloženu dokumentaciju, podatke o ekološkoj mreži  (područja ekološke mreže, ciljne vrste i stanišne tipove) i zaprimljeno mišljenje Zavoda za zaštitu okoliša i prirode, te je utvrdio sljedeće.

Namjeravanim zahvatom je predviđeno formiranje pristaništa – ponton s pristupnim mostom i uređenje obale za potrebe vezanja pristana obaloutvrdom gradskog tipa dužine oko 75 m u Slavonskom Kobašu, na lijevoj obali rijeke Save od rkm 400+225 do rkm 400+107, na kčbr. 2937 k.o. Slavonski Kobaš. Pristanište će biti definirano kao plutajući objekt – plovilo stalno vezano/usidreno, bez vlastitog poriva, opremljeno za javne namjene. U dostavljenoj dokumentaciji dano je rješenje pontona s pristupnim mostom i uređenjem obaloutvrde gradskog tipa u dužini od 70 m. Zbog denivelacije postojećeg terena gdje se planira izgradnja pristaništa i javne prometnice u naselju Slavonski Kobaš, predviđeno je nasipavanje materijala do kote nivelete javne prometnice. Spoj javne prometnice na manipulativni plato s parkirnim mjestima, bit će prilaznim putem (rampom) na sjeverozapadnom dijelu pristaništa. Ponton će biti postavljen paralelno s predviđenom obaloutvrdom. Prilaz na pristanište omogućen je pristupnim mostom postavljenim okomito na prethodno izvedeno AB stubište predviđene obaloutvrde. AB stubište se proteže od AB vijenca do krune nožice obaloutvrde. Širina stubišta je 2,5 m, a na bočnim stranama je omeđeno stubišnim gredama širine 0,5 m, na kojima je predviđeno oslanjanje pristupnog mosta. Obaloutvrda se izvodi s kotom vijenca na 92,10 m nm, kotom srednje grede na 88,00 m nm, te kotom krune nožice obaloutvrde na 84,00 m nm. Pokos između vijenca i srednje grede, kao i pokos između srednje grede i krune nožice obaloutvrde, izvodi se u nagibu 1:1,5, te se oblaže betonskim blokom. Uz vijenac je predviđeno izvođenje 3 bitve za privez pontona i brodova. Za potrebe osiguranja funkcionalnosti pristaništa pri niskim vodostajima, bit će potrebno izvršiti čišćenje/produbljenje korita. To produbljenje bi se izvelo uz operativnu obalu i širilo bi se prema sredini korita. Na kopneni dio pristaništa predviđeno je postavljanje kućica, nadstrešnica i/ili slično, za kraći boravak putnika. Unutar kopnenog dijela, a izvan prometnih površina, predviđeno je hortikulturno uređenje (sijanje trave, drveće i sl.) i postavljenje urbane opreme (klupe, koševi za otpatke i sl.). Potrebna infrastruktura (vodoopskrba, oborinska odvodnja i elektroenergetska infrastruktura), dovesti će se do terminala infrastrukturnim koridorom pored pristupne ceste u zelenoj površini. Uz prometne površine i na području operativne obale, postaviti će se rasvjetna tijela u vidu rasvjetnih lampi. Načelno se procjenjuje da je za predloženo i odabrano rješenje potrebno 12 mjeseci za izvođenje radova, a što će ovisiti o vodostaju rijeke Save i ostalim vanjskim čimbenicima i utjecajima.

Planirani zahvat nalazi se unutar područja ekološke mreže (Uredba o ekološkoj mreži i nadležnostima javnih ustanova za upravljanje područjima ekološke mreže, „Narodne novine“, br. 80/19), Područja očuvanja značajnog za ptice (POP) HR1000005 Jelas polje i Područje očuvanja značajnog za vrste i stanišne tipove (POVS) HR2001311 Sava nizvodno od Hrušćice.

Sukladno bazi podataka Ministarstva gospodarstva i održivog razvoja, na području predmetnog zahvata rasprostranjen je cilj stanišni tip 3270 Rijeke s muljevitim obalama s Chenopodion rubri p.p. i Bidention p.p. POVS HR2001311 Sava nizvodno od Hrušćice, dok se ostali ciljni stanišni tipovi ne nalaze na lokaciji zahvata. Provedbom zahvata doći će do utjecaja na atribute cilja očuvanja za ciljni stanišni tip 3270 Chenopodion rubri p.p. i BBidention p.p., kojim je potrebno očuvati prirodne blago položene obale rijeke izložene plavljenju unutar 462 km riječnog toka, za razvoj vegetacije pionirskih biljaka sveza Chenopodion rubri p.p. i Bidention p.p., s obzirom na to da se planira izgradnja pristaništa i produbljivanje korita te će time doći do trajnog gubitka navedenog staništa. Nadalje, lokacija zahvata predstavlja pogodno stanište za ciljne vrste: mali vretenac (Zingel streber), veliki vretenac (Zingel zingel), bolen (Aspius aspius), veliki vijun (Cobitis elongata), vijun (Cobitis elongatoides), dunavska paklara (Eudontomyzon vladykovi), prugasti balavac (Gymnocephalus schraetzer), rogati regoč (Ophiogomphus cecilia), bjeloperajna krkuša (Romanogobio vladykovi), plotica (Rutilus virgo) i obična lisanka (Unio crassus). 
Vezano uz utjecaj na ciljne vrste riba navedenog POVS, čija su staništa rasprostranjena unutar obuhvata zahvata, provedba zahvata utjecati će na atribute njihovih ciljeva očuvanja kojima je potrebno održati pogodna staništa za pojedinu ciljanu vrstu unutar 462 km vodotoka i očuvati pojas riparijske vegetacije, a obzirom na to da će se na obali izgraditi obaloutvrda dužine oko 70 (75) m, te će time doći do trajnog gubitka ovog dijela obale. Nadalje, provedba zahvata imati će utjecaj i na iste atribute cilja očuvanja za rogatog regoča i običnu lisanku. Također, provedbom radova uslijed iskopa doći će do negativnog utjecaja na navedene ciljne vrste, a s obzirom na to da je zahvatom predviđeno provođenje radova i unutar razdoblja razmnožavanja, odnosno kontinuirano tijekom 12 mjeseci. 
Slijedom navedenog, provedbom zahvata doći će do gubitka ciljnog stanišnog tipa 3270 Chenopodion rubri p.p. i Bidention p.p., staništa pogodnih za ciljne vrste riba, rogatog regoča i običnu lisanku ovog POVS i uznemiravanja ovih vrsta tijekom perioda visoke osjetljivosti na promjene u staništu, te se ne može isključiti mogućnost značajnog  negativnog utjecaja provedbe zahvata na ovaj ciljni stanišni tip i ciljne vrste u kombinaciji s drugim provedenim i planiranim zahvatima.
Nadalje, lokacija zahvata predstavlja pogodno stanište za ciljne vrste ptica POP HR100005 Jelas polje kao što su vodomar (Alcedo atthis), pršljivac (Philomachus pugnax), bregunica (Riparia riparia), prutka migavica (Tringa glareola), te ostale vrste koje koriste riječna i obalna staništa. S obzirom na to da će provedbom predmetnog zahvata doći do trajnog gubitka obalnih i riječnih staništa te s obzirom na vrijeme provođenja radova unutar perioda razmnožavanja ciljnih vrsta ptica, ne može se isključiti mogućnost značajnog negativnog utjecaja provedbe zahvata na ciljne vrste u kombinaciji s drugim provedenim i planiranim zahvatima.


Slijedom iznesenog  u provedenom postupku prethodne ocjene, analizom mogućih značajnih negativnih utjecaja predmetnog zahvata na ciljeve očuvanja i cjelovitost područja ekološke mreže, uvažavajući gore navedeno mišljenje Zavoda za zaštitu okoliša i prirode, ocijenjeno je da se ne može isključiti mogućnost značajnih negativnih utjecaja planiranog zahvata na ciljeve očuvanja i cjelovitost područja ekološke mreže (pojedinačno i kumulativno) POVS Sava nizvodno od Hrušćice  i  POP Jelas polje. Stoga je riješeno kao u izreci te je za planirani zahvat obavezno provesti postupak Glavne ocjene.

Kroz Glavnu ocjenu je potrebno sagledati korištenje prostora (značajnost staništa) planiranog zahvata za ciljne vrste i  staništa, te ocjenu kumulativnih utjecaja sa izgrađenim i planiranim zahvatima. U slučaju kada ne postoje odgovarajući recentni terenski podaci, sukladno metodologiji i kriterijima prihvaćenim u zemljama EU, prilikom izrade Glavne ocjene, potrebno je napraviti terenska istraživanja populacija ciljnih vrsta područja ekološke mreže na lokaciji zahvata i šire, koje potencijalno mogu biti utjecane zahvatom, što je ključno prilikom ocjene utjecaja, kao i za buduće praćenje stanja. Istraživanje prilagoditi biologiji i ekologiji ciljne vrste.

Točka 1. ovog Rješenja u skladu je s odredbom članka 30. stavak 5. Zakona o zaštiti prirode, kojom je propisano da, ako nadležno tijelo ne može isključi mogućnost značajnih negativnih utjecaja na ciljeve očuvanja i cjelovitost područja ekološke mreže, donosi rješenje da je za zahvat obavezna provedba Glavne ocjene.  

Točka 2. ovog Rješenja u skladu je s odredbom članka 44. stavak 3. Zakona o zaštiti prirode, kojom je propisano da nadležno tijelo objavljuje rješenje iz postupka prethodne ocjene prihvatljivosti zahvata za ekološku mrežu,   na mrežnim stranicama  Brodsko-posavske županije (www.bpz.hr).

Člankom 27.  stavak 2. Zakona o zaštiti prirode, propisano je da se ocjena prihvatljivosti  zahvata, provodi u okviru pripreme namjeravanog zahvata, prije izdavanja lokacijske dozvole ili izdavanja drugog potrebnog odobrenja za provedbu zahvata.

Člankom 29.  stavak 2. Zakona o zaštiti prirode, propisano je da upravno tijelo provodi prethodnu ocjenu za zahvate za koje tijelo područne (regionalne) samouprave nadležno za poslove zaštite okoliša,  provodi postupak procjene utjecaja na okoliš ili postupak ocjene o potrebi procjene utjecaja na okoliš prema posebnom propisu iz područja zaštite okoliša, zatim za zahvate koji mogu imati značajan negativan utjecaj na ciljeve očuvanja i cjelovitost područja ekološke mreže, osim za zahvate iz stavka 1. istog članka.

Člankom 30. stavak 6. Zakona o zaštiti prirode, propisano je da rješenje iz stavaka 4. i 5. ovog članka sadrži podatke o zahvatu, podatke o ekološkoj mreži i obrazloženje razloga na temelju kojih je isključena mogućnost značajnih negativnih utjecaja zahvata na ciljeve očuvanja i cjelovitost područja ekološke mreže ili obrazloženje razloga  na temelju kojih je utvrđena obveza provedbe Glavne ocjene.

U skladu sa odredbama stavaka 1. i 2. članka 44.  Zakona o zaštiti prirode, ovo Rješenje se dostavlja Ministarstvu gospodarstva i održivog razvoja i Inspekciji zaštite prirode. 


Uputa o pravnom lijeku
Protiv ovog Rješenja može se izjaviti žalba Ministarstvu gospodarstva i održivog razvoja, Zagreb, Radnička cesta 80, u roku od 15 dana od dana primitka Rješenja.
Žalba se predaje Upravnom odjelu za graditeljstvo, infrastrukturu i zaštitu okoliša Brodsko-posavske županije, neposredno u pisanom obliku, usmeno u zapisnik, ili se šalje poštom, odnosno dostavlja elektronički. 



                                                                             Viša savjetnica za zaštitu prirode i okoliša  
         
                                                                                         Ljiljana Curić, dipl.ing.







Dostaviti:
1. Lučka uprava, Šetalište braće Radića 19a, 35000 Slavonski Brod
2. HIDROING d.o.o., Tadije Smičiklasa 1, 31000 Osijek
3. Ministarstvo gospodarstva i održivog razvoja, putem: pisarnica@mingor.hr; marija.petras@mingor.hr 
4. Državni inspektorat, Sektor zaštite prirode, Šubićeva 29,  10000 Zagreb
5. - u spis predmeta

